Adelaide is 'n dorp in Oos-Kaap en die setel van die Nxuba Munisipaliteit. Adelaide lê aan die suidelike voet van die Winterberge op die oewer van die Koonaprivier, 37 km wes van Fort Beaufort.
Dit was oorspronklik 'n militêre pos wat genoem is na die vrou van die Britse koning William IV. Die dorp is in 1834 gestig, maar die gemeente van die NG Kerk het eers in 1890 afgestig van die moedergemeente Glen Lynden. Die Ons Erfenis-museum dateer uit die jaar 1855 en huisves meubilering, tradisionele kleredrag en ander voorwerpe uit die 19de eeu. Die meuseum is in Queenstraat geleë en het pragtige groot tuine in 'n parklandskap wat tot by die rivier strek.